Diari Oficial de la Generalitat Valenciana


Sumari del DOGV 3701, del 03-03-2000 (2000/1606)

RESOLUCIÓ de 25 de febrer de 2000, de la Direcció General d'Ordenació i Innovació Educativa i Política Lingüística, per la qual es convoca a les proves d'avaluació d'ensenyaments no escolaritzats per a l'obtenció del títol de Formació Professional de primer grau (tècnic auxiliar).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3701

Data del DOGV
:   03-03-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/1606


Organisme emissor
:   Conselleria de Cultura, Educació i Ciència

Tipus de document
:   Resolució

RESOLUCIÓ de 25 de febrer de 2000, de la Direcció General d'Ordenació i Innovació Educativa i Política Lingüística, per la qual es convoca a les proves d'avaluació d'ensenyaments no escolaritzats per a l'obtenció del títol de Formació Professional de primer grau (tècnic auxiliar). [2000/X1606]
  
Segons el que disposa l'Ordre de 22 de març de 1990 (BOE del 27), que modifica l'Ordre de 8 de març de 1977 (BOE del 12), que regula les proves d'avaluació d'ensenyaments no escolaritzats per a l'obtenció del títol de tècnic auxiliar de Formació Professional de Primer Grau, i als efectes de fixar el termini de convocatòries, inscripcions, constitució de comissions avaluadores i, en general les normes sobre el desenrotllament de les proves, i en virtut de les transferències establides pel Reial Decret 2.093/1983, de 28 de juliol (BOE de 6 d'agost), sobre traspàs de funcions i serveis de l'administració de l'Estat a la Comunitat Valenciana en matèria d'educació, esta Direcció General ha resolt:
  
Primer
  
Es convoquen les proves d'avaluació d'ensenyaments no escolaritzats per a l'obtenció del títol de tècnic auxiliar en les branques i professions reglades i experimentals en Formació Professional de primer grau, segons els qüestionaris vigents oficialment, aprovats per les respectives ordres ministerials de 13 de juliol de 1974 i de 9 de desembre de 1975 i les posteriors ordres ministerials que regulen les professions experimentals de Formació Professional de primer grau.
  
Segon
  
Les proves de cada una de les convocatòries corresponents a enguany es faran els dies 13, 20 i 27 de maig per a la primera, i els dies 11, 18 i 25 de novembre per a la segona, i s'ajustaran al que disposa la present resolució.
  
Tercer
  
La inscripció en cada convocatòria es farà en els dies compresos entre el 10 i el 18 d'abril i entre el 16 i el 24 d'octubre respectivament, per a la qual cosa s'utilitzarà el model de l'annex I d'esta resolució.
  
Quart
  
Cada Direcció Territorial de Cultura i Educació, després del suggeriment de la Inspecció Educativa corresponent, proposarà a la Direcció General d'Ordenació i Innovació Educativa i Política Lingüística, almenys set dies hàbils abans de l'obertura del termini d'inscripció, els instituts d'Educació Secundària de la Conselleria de Cultura, Educació i Ciència, on es podran efectuar les inscripcions, fent constar en cada cas les professions que cal avaluar. S'entendrà acceptada la proposta, si no hi ha una notificació en contra, almenys quatre dies hàbils abans de la data inicial del termini d'inscripció.
  
Cinqué
  
Al tauler d'anuncis de cada Direcció Territorial de Cultura i Educació, serà exposada la llista d'instituts de la demarcació, on es podran efectuar les inscripcions, amb indicació de les professions que en cada cas corresponguen. Així mateix serà tramesa a cada institut de la respectiva província, una còpia de la llista mencionada perquè es faça pública.
  
Sisé
  
Es podran inscriure per a la realització de les proves:
  
A) Les persones majors de 18 anys, no escolaritzades en règim ordinari, que es troben en alguna de les circumstàncies següents:
  
a) Que tinguen un diploma o certificat d'ensenyament de caràcter professional, homologat pel Ministeri d'Educació i Cultura, segons el que disposen els articles 36 i 37 del Reial Decret 707/1976, de 5 de març (BOE del 12 d'abril).
  
b) Que tinguen el Certificat d'Escolaritat de Formació Professional de primer grau i acrediten, com a mínim, un any d'activitat laboral.
  
c) Que tinguen el Certificat d'Escolaritat de Formació Professional de primer grau i tinguen superades totes les disciplines en alguna de les àrees de coneixement dels dos cursos.
  
d) Que acrediten haver-se presentat anteriorment a les proves de maduresa per a l'obtenció del títol d'Oficialia Industrial o de primer grau de Formació Professional.
  
e) Que acrediten, com a mínim, un any d'activitat laboral i siguen Batxillers Elementals, Graduats Escolars, o tinguen el Certificat d'Estudis Primaris.
  
f) Que acrediten més de 6 mesos d'activitat laboral i tinguen algun diploma de formació ocupacional lliurat per l'INEM o la Conselleria d'Ocupació.
  
g) Que acrediten més de 6 mesos d'activitat laboral i, sense complir cap de les circumstàncies mencionades en els apartats anteriors, tinguen suficient maduresa. Esta maduresa serà determinada per les comissions avaluadores encarregades de la realització i qualificació de les proves, les quals basaran el seu judici en la documentació complementària aportada per la persona interessada en sol·licitar la inscripció. La mencionada comissió podrà, a més, entrevistar els sol·licitants. La composició i el nomenament de les comissions avaluadores s'especifiquen en els apartats nové i deu de la present Resolució.
  
B) L'alumnat no escolaritzat en règim ordinari que en el curs 1998/1999 haja cursat 2n de Formació Professional de primer grau, en una determinada Branca i Professió, i no haja superat totes les assignatures, encara que no complisca els requisits d'edat i/o laborals que s'exigixen amb caràcter general per a l'accés a estes proves.
  
Este alumnat només es podrà inscriure en la Professió i Branca en què estiguera matriculat en el curs 1998/1999.
  
Seté
  
Per tal d'efectuar la inscripció les persones aspirants hauran de presentar:
  
- Sol·licitud de matrícula, segons el model normalitzat que figura en l'annex I d'esta resolució.
  
- DNI i una fotocòpia d'este per a compulsar-la.
  
Segons els apartats citats en el punt anterior en què es troben compresos, els aspirants hauran d'aportar, a més, la següent documentació:
  
1. Per als casos de l'apartat A) del punt sisé:
  
a) Diploma o certificat de caràcter professional homologat pel Ministeri d'Educació i Cultura.
  
b) Certificat d'Escolaritat de Formació Professional de primer grau i document acreditatiu d'un any, com a mínim, d'activitat laboral.
  
c) Certificat d'Escolaritat de Formació Professional de primer grau i certificat d'haver superat, almenys, una àrea de coneixements d'ambdós cursos.
  
d) Certificat acreditatiu d'haver-se presentat anteriorment a les proves de maduresa per a l'obtenció del títol d'Oficialia Industrial o de primer grau de Formació Professional.
  
e) Títol de Batxiller Elemental, Graduat Escolar o Certificat d'Estudis Primaris i, en tot cas, documentació acreditativa d'un any, com a mínim, d'activitat laboral, i documentació complementària.
  
Si hi ha un expedient acadèmic del sol·licitant en un altre institut d'Educació Secundària diferent d'aquell en el qual es fa la inscripció, este últim sol·licitarà d'ofici al centre d'origen el trasllat corresponent.
  
f) Documentació acreditativa d'activitat laboral, que consistirà en el certificat o certificats de l'empresa on s'hagen desenrotllat amb especificació de les dates d'alta i baixa en els diversos règims de la Seguretat Social i el diploma de Formació Ocupacional lliurat per l'INEM o la Conselleria d'Ocupació.
  
g) Certificat de l'empresa o empreses on s'ha fet l'activitat laboral, amb indicació dels períodes cotitzats a la Seguretat Social.
  
2. Per als casos de l'apartat B) del punt sisé:
  
Certificació acadèmica dels estudis de Formació Professional de primer grau on consten les assignatures cursades i, si fa el cas, superades i on s'acredite que en el curs 1998/99 estava matriculat en 2n de Formació Professional de primer grau.
  
Les mestresses de casa i les empleades domèstiques, així com aquelles persones que, pel caràcter específic de la seua activitat, tinguen impossibilitat de presentar la certificació corresponent, justificaran l'activitat laboral de la forma que establix la Resolució de 5 d'agost de 1977 (BOE del 27), de la Direcció General d'Ensenyament Mitjà, és a dir, a través la presentació de qualsevol dels documents següents:
  
a) Llibre de família i una fotocòpia per a compulsar-la, en el qual figure l'aspirant, com a titular o cònjuge, pel temps exigible.
  
b) Certificat de l'Institut Nacional de Previsió en el qual es faça constar el temps de prestació de servicis domèstics o resguards nominals acreditatius de cotització pel temps exigible.
  
També es podrà justificar l'activitat laboral a través d'altres documents que la comissió avaluadora considere oportuns. A tal efecte es considera suficient la declaració de dos testimonis davant notari de la realització d'activitats laborals de qui sol·licite la inscripció per este concepte.
  
L'activitat laboral realitzada als tallers de les institucions penitenciàries es considerarà vàlida, i per tant serà suficient el certificat expedit per les autoritats del centre.
  
Així mateix, l'activitat laboral dels hòmens que estan prestant el servici militar es considerarà igualment vàlida i es justificarà a través d'un certificat de la Direcció General del Servici Militar del Ministeri de Defensa o unitat a la qual pertanyen els interessats i l'informe del director pedagògic junt a la relació d'alumnes que han participat en els cursos preparatoris.
  
Vuité
  
Els qui sol·liciten la inscripció acollint-se al que disposa l'apartat 6 g), hauran de ser advertits, en el moment de fer-la, de l'obligació d'estar pendents de la possible convocatòria per a l'entrevista a la qual s'ha al·ludit, que es publicarà en el tauler d'anuncis de l'institut.
  
Per a examinar la documentació presentada, la comissió avaluadora es reunirà dins dels 10 dies següents a l'últim del termini d'inscripció i si cal, farà les entrevistes corresponents en l'institut on es va fer la inscripció.
  
En tot cas, es comunicarà a l'interessat el dictamen corresponent 3 dies abans del començament de les proves.
  
Nové
  
La realització i qualificació de les proves, anirà a càrrec de comissions avaluadores integrades per un president, i quatre vocals, dos de l'àrea de Coneixements Tècnics i Pràctics, i un per cadascuna de les àrees de Formativa Comuna i Ciències Aplicades. Les comissions indicades les integraran professors que presten servici en els instituts d'Educació Secundària de les especialitats corresponents. Els presidents seran membres de la Inspecció Educativa o directors d'instituts d'Educació Secundària de la Conselleria de Cultura, Educació i Ciència.
  
També es podran integrar en cada comissió els assessors docents que calguen.
  
La Inspecció Educativa proposarà als directors territorials corresponents el nomenament del president, el secretari, els vocals i els assessors que constituiran les comissions avaluadores i procurarà, si és possible, que pertanyen a la mateixa localitat de l'institut on s'hauran de fer les proves.
  
Les comissions seran les que caldran perquè el nombre d'examinands que corresponguen a cada una no siga superior a 100, o ho siga en la mínima mesura.
  
Quan, per qualsevol causa, no siga possible organitzar les comissions avaluadores corresponents en alguna província, serà comunicat al director territorial de Cultura i Educació perquè ho resolga.
  
Les comissions avaluadores seran les encarregades de resoldre les reclamacions sobre qualificacions estimades incorrectes. A l'efecte, el president de cada comissió tindrà les competències que atribuix al director del centre la Resolució de 23 de gener de 1990 (DOGV del 7 de febrer), de la Direcció General d'Ordenació i Innovació Educativa.
  
Deu
  
Per al nomenament de les comissions avaluadores, els instituts receptors d'inscripcions comunicaran a la Inspecció Educativa el nombre d'admesos en cada professió, en els dos primers dies següents a l'acabament del termini d'inscripció de cada convocatòria.
  
A la vista del nombre d'aspirants, seran establides les comissions avaluadores que calguen, i es podran agrupar els inscrits en els diferents instituts de la província, a l'efecte d'examinar-se davant d'una mateixa comissió avaluadora quan el seu nombre i el de professors a incloure, així ho aconselle.
  
Onze
  
Els directors territorials comunicaran als instituts durant els 7 dies següents a l'acabament del termini d'inscripció, les comissions avaluadores designades, els alumnes que hauran d'examinar-se i el lloc on cadascuna haurà d'actuar. Les llistes es faran públiques en cada Direcció Territorial de Cultura i Educació i en cada un dels instituts receptors d'inscripcions, almenys 5 dies abans del començament de les proves.
  
Dotze
  
El contingut de les proves s'adequarà als qüestionaris oficials de Formació Professional de primer grau vigents, aprovats pel Ministeri d'Educació i Cultura.
  
Les matèries seran agrupades en les tres àrees de coneixements:
  
- Formativa Comuna.
  
- Ciències Aplicades.
  
- Coneixements Tècnics i Pràctics.
  
Els exercicis de les àrees Formativa Comuna i Ciències Aplicades de totes les branques i els exercicis de l'àrea de Coneixements Tècnics i Pràctics de la branca Sanitària, professió Clínica, seran enviats per la Direcció General d'Ordenació i Innovació Educativa i Política Lingüística a la Inspecció Educativa, que els enviarà als instituts on s'hauran de fer les proves, dirigits en sobre tancat, al president de la comissió avaluadora respectiva per a la seua custòdia.
  
Els corresponents a l'àrea de Coneixements Tècnics i Pràctics, llevat de la branca Sanitària, professió Clínica, seran proposats per la mateixa comissió avaluadora, qui seguirà les instruccions que li comunicarà la Direcció General d'Ordenació i Innovació Educativa i Política Lingüística.
  
Tretze
  
Els instituts que hauran rebut les inscripcions, tindran a disposició de les comissions avaluadores els expedients dels aspirants per tal de facilitar-los totes les dades que calguen.
  
Catorze
  
El calendari de les proves haurà de ser anunciat en el tauler d'anuncis de l'institut en què es facen. S'indicarà expressament el lloc on s'hauran de fer i els utensilis amb els quals hauran d'acudir.
  
En els instituts s'haurà de seguir l'ordre d'horari que figura a continuació:
  
Primera jornada:
  
- A les 9 hores, constitució de la comissió avaluadora. El president obrirà el sobre dels exercicis, els quals restaran davall la seua custòdia.
  
Així mateix es procedirà a l'estudi de propostes per als exercicis corresponents a l'àrea de Coneixements Tècnics i Pràctics de totes les branques llevat de la Sanitària, professió Clínica, i a determinar-los. Seran adoptades les mesures oportunes que garantisquen l'organització i el desenrotllament dels exercicis, segons les disponibilitats de l'institut.
  
Quan per raons d'instal·lacions o locals hi haja inconvenients per a fer l'exercici pràctic en el mateix institut on actuarà la comissió avaluadora, la Inspecció Educativa podrà autoritzar-ne la realització en uns altres locals que siguen considerats més adequats, i s'indicarà l'adreça en el calendari de proves, que es farà públic immediatament, en acabar esta sessió constitutiva.
  
- A les 10 hores, exercici global sobre les matèries que constituïxen l'àrea de Ciències Aplicades. Durada, tres hores.
  
- A les 16 hores, exercici global sobre les matèries que constituïxen l'àrea Formativa Comuna. Durada, tres hores.
  
Segona jornada:
  
- A les 9 hores, exercici global sobre les matèries que constituïxen l'àrea de Coneixements Tècnics i Pràctics. Durada adequada, que la determinarà la comissió avaluadora, per a cada professió.
  
En cap cas no excedirà d'una jornada completa, dividida en sessions de matí i de vesprada.
  
Tercera jornada:
  
Les comissions qualificaran les proves, redactaran actes globals per a cada àrea i les adaptaran a l'escala d'Excel·lent, Notable, Bé, Suficient i Insuficient.
  
A les actes s'uniran els exercicis corresponents i seran arxivats en el centre on haurà actuat la comissió avaluadora.
  
Les qualificacions parcials de cada àrea hauran de quedar reflectides en l'acta final (Annex II).
  
Les àrees ja superades anteriorment, o dispensades per convalidació es faran constar amb la paraula «exempt» i davall, entre parèntesis, la qualificació si constava documentalment.
  
Quinze
  
La comissió avaluadora emetrà la qualificació global solament en els casos d'aquells que hauran superat les tres àrees i s'ajustaran a l'escala d'Excel·lent, Notable, Bé i Suficient. La nota final correspondrà a la nota mitjana de les àrees de Coneixements Tècnics i Pràctics.
  
Les actes finals seran redactades per professions, es faran públiques en el centre on s'hagen fet les proves, i quedarà arxivat l'original o fotocòpia confrontada d'estes en el mencionat institut.
  
S'enviaran actes originals o fotocòpies confrontades d'estes a cada un dels instituts on s'hagueren inscrit els aspirants, a l'efecte que quede constatació dels resultats en els respectius expedients, i a la Inspecció Educativa per a l'estudi i el posterior informe estadístic a la Direcció General d'Ordenació i Innovació Educativa i Política Lingüística.
  
Setze
  
Quedaran exempts de realitzar les proves corresponents a l'àrea o les àrees de què es tracte els qui tinguen acreditat en el seu expedient:
  
a) Haver aprovat alguna o algunes àrees en convocatòries anteriors.
  
b) Haver aprovat alguna o algunes àrees en ambdós cursos de Formació Professional de primer grau.
  
c) Tindre el títol de Formació Professional de primer o segon grau, titulació universitària o equivalents. Estes persones estaran exemptes de les àrees Formativa Comuna i de Ciències Aplicades.
  
d)Tindre superades les matèries de batxillerat equivalents a alguna o a algunes àrees d'ambdós cursos de Formació Professional de primer grau, segons el quadre de revalidacions que figura en l'annex III de l'Ordre de 5 de desembre de 1975 (BOE de l'11).
  
e) Tindre el títol de batxiller superior, conforme a l'Ordre de 30 de juliol de 1979 (BOE de 29 de novembre). Estes persones estaran exemptes de les àrees Formativa Comuna i de Ciències Aplicades.
  
Dèsset
  
Els qui hagen obtingut qualificació global positiva podran sol·licitar en el centre receptor de la inscripció, l'expedició del títol de tècnic auxiliar en la professió respectiva, i s'ajustarà la tramitació al que disposa la Resolució de 13 de desembre de 1988 (BOE de 12 de gener de 1989), per la qual es donen instruccions per a l'aplicació de l'Ordre Ministerial de 24 d'agost de 1988 (BOE del 30), que desplega el RD 1.564/1982, de 18 de juny (BOE de 17 de juliol).
  
Divuit
  
En determinades branques, quan el nombre d'aspirants o el de grups en els quals calga distribuir-los o les disponibilitats de locals, instal·lacions o material o qualsevol altre motiu, facen impossible el desenrotllament de les proves en l'ordre o en les dates establides, la Direcció General d'Ordenació i Innovació Educativa i Política Lingüística podrà autoritzar-ne la realització en dos o més fases. En tot cas es garantirà d'una banda, l'homogeneïtat de dificultats dels exercicis en les diverses fases, i d'altra banda que cada aspirant concórrega solament a una de les fases citades de la convocatòria.
  
Dènou
  
Els professors que formen part de les comissions avaluadores, tindran dret a les indemnitzacions establides legalment. A tal efecte, hom s'atindrà al que disposa la Secció Segona, article 10, Gratificacions per assistències i per serveis de caràcter específic regulades pel Decret 24/1997, d'11 de febrer, del Govern Valencià (DOGV de 17), pel que fa a indemnitzacions per raons de servei i serveis extraordinaris incloses en l'apartat c) de l'Annex.